62018CJ0482_RES
Kawża C‑482/18
Google Ireland Limited
vs
Nemzeti Adó- és Vámhivatal Kiemelt Adó- és Vámigazgatósága
(talba għal deċiżjoni preliminari_imressqa mill-Fővárosi Közigazgatási és Munkaügyi Bíróság)
Sentenza tal-Qorti tal-Ġustizzja (Awla Manja) tat‑3 ta’ Marzu 2020
“Rinviju għal deċiżjoni preliminari – Libertà li jiġu pprovduti servizzi – Artikolu 56 TFUE – Restrizzjonijiet – Dispożizzjonijiet fiskali – Taxxa fuq l-attivitajiet pubbliċitarji u li hija bbażata fuq id-dħul mill-bejgħ – Obbligi marbuta mar-reġistrazzjoni mal-awtoritajiet tat-taxxa – Prinċipju ta’ nondiskriminazzjoni – Multi – Prinċipju ta’ proporzjonalità”
Libertà li jiġu pprovduti servizzi – Restrizzjonijiet – Leġiżlazzjoni nazzjonali li tagħmel il-provvista ta’ servizz bejn l-Istati Membri iktar diffiċli mill-provvista purament interna għal Stat Membru – Inammissibbiltà – Kunċett ta’ restrizzjoni – Miżura li tikkawża spejjeż addizzjonali għall-provvista inkwistjoni – Esklużjoni – Kundizzjoni – Miżura li taffettwa bl-istess mod il-provvista ta’ servizzi bejn Stati Membri u dik interna għal Stat Membru
(Artikolu 56 TFUE)
(ara l-punti 25, 26)
Libertà li jiġu pprovduti servizzi – Restrizzjonijiet – Leġiżlazzjoni fiskali – Leġiżlazzjoni nazzjonali dwar taxxa fuq l-attivitajiet pubbliċitarji u li hija bbażata fuq id-dħul mill-bejgħ – Obbligu ta’ dikjarazzjoni għall-finijiet tal-issuġġettar għall-imsemmija taxxa – Ħelsien għall-fornituri residenti minħabba l-obbligu tagħhom ta’ reġistrazzjoni b’rabta ma’ taxxi oħra – Ammissibbiltà
(Artikolu 56 TFUE)
(ara l-punt 36 u d-dispożittiv 1)
Libertà li jiġu pprovduti servizzi – Restrizzjonijiet – Leġiżlazzjoni fiskali – Leġiżlazzjoni nazzjonali dwar taxxa fuq l-attivitajiet pubbliċitarji u li hija bbażata fuq id-dħul mill-bejgħ – Obbligu ta’ dikjarazzjoni għall-finijiet tal-issuġġettar għall-imsemmija taxxa – Possibbiltà li jiġu ssanzjonati l-fornituri ta’ servizzi mhux residenti li jiksru dan l-obbligu – Kundizzjonijiet ta’ sanzjoni nettament iktar favorevoli fil-konfront tal-fornituri residenti – Inammissibbiltà – Ġustifikazzjoni minħabba raġunijiet ta’ interess ġenerali – Effikaċja tal-kontrolli fiskali u tal-irkupru tat-taxxa – Inklużjoni – Assenza ta’ ġustifikazzjoni f’dan il-każ – Ksur tal-prinċipju ta’ proporzjonalità
(Artikolu 56 TFUE)
(ara l-punti 45, 47, 54, u d-dispożittiv 2)
Sunt
Is-sistema ta’ sanzjonijiet marbuta mat-taxxa Ungeriża fuq ir-reklamar hija inkompatibbli mad-dritt tal-Unjoni. Għall-kuntrarju, id-dritt tal-Unjoni ma jipprekludix l-obbligu ta’ dikjarazzjoni li għalih huma suġġetti l-fornituri ta’ servizzi ta’ reklamar barranin b’rabta ma’ din it-taxxa.
Permezz tas-sentenza tagħha tat‑3 ta’ Marzu 2020, Google Ireland (C‑482/18), l-Awla Manja tal-Qorti tal-Ġustizzja ddeċidiet li l-libertà li jiġu pprovduti servizzi żgurata fl-Artikolu 56 TFUE ma tipprekludix il-leġiżlazzjoni Ungeriża li tissuġġetta lill-fornituri ta’ servizzi ta’ reklamar stabbilti fi Stat Membru li ma huwiex l-Ungerija għal obbligu ta’ dikjarazzjoni, għall-finijiet tal-issuġġettar tagħhom għat-taxxa Ungeriża fuq ir-reklamar. Dan jgħodd anki jekk il-fornituri ta’ tali servizzi stabbiliti fl-Ungerija huma meħlusa minn dan l-obbligu, sa fejn dawn huma suġġetti għal obbligi ta’ dikjarazzjoni jew ta’ reġistrazzjoni paragunabbli minħabba li huma suġġetti għal kwalunkwe taxxa oħra applikabbli fit-territorju Ungeriż.
Għall-kuntrarju, il-Qorti tal-Ġustizzja ddeċidiet li l-prinċipju ċċitat iktar ’il fuq jipprekludi l-parti ta’ din il-leġiżlazzjoni li tipprevedi li l-fornituri ta’ servizzi ta’ reklamar stabbiliti fi Stat Membru li ma huwiex l-Ungerija jkunu suġġetti, minħabba li ma jkunux ikkonformaw ruħhom mal-obbligu ta’ dikjarazzjoni, għal sensiela ta’ multi li, fi ftit jiem, jistgħu jilħqu, b’kollox, diversi miljuni ta’ euro, mingħajr ma l-awtorità kompetenti tagħti lill-fornituri kkonċernati ż-żmien meħtieġ sabiex iwettqu l-obbligu tagħhom, mingħajr ma tagħtihom l-opportunità jippreżentaw l-osservazzjonijiet tagħhom u mingħajr ma teżamina hija stess il-gravità tal-ksur qabel l-adozzjoni tad-deċiżjoni tagħha li tiffissa b’mod definittiv l-ammont akkumulat ta’ dawn il-multi. F’dan id-dawl, il-Qorti tal-Ġustizzja enfasizzat li l-ammont tal-multa li jiġi impost fuq fornitur ta’ servizzi ta’ reklamar stabbilit fl-Ungerija li jkun naqas milli jwettaq obbligu ta’ dikjarazzjoni jew ta’ reġistrazzjoni simili bi ksur tad-dispożizzjonijiet ġenerali tal-leġiżlazzjoni fiskali nazzjonali jkun sinjifikattivament inqas u, fil-każ ta’ ksur kontinwu ta’ tali obbligu, la jiżdied bl-istess proporzjon u lanqas ma jiżdied neċessarjament f’termini daqstant qosra.
Fil-kawża ineżami, Google Ireland, kumpannija rregolata mid-dritt Irlandiż, li kienet teżerċita attività suġġetta għat-taxxa Ungeriża fuq ir-reklamar, naqset milli twettaq l-obbligu ta’ dikjarazzjoni tagħha b’rabta ma’ din it-taxxa. Għal din ir-raġuni, dan il-fornitur ta’ servizzi kien suġġett, inizjalment, għal multa fl-ammont ta’ għaxar miljun forint Ungeriż (HUF) (madwar EUR 31000) u, sussegwentement, fi żmien ftit jiem, għal multi addizzjonali, li l-ammont totali tagħhom kien jammonta għal HUF 1 biljun (madwar EUR 3.1 miljun). Din is-somma kienet tikkorrispondi għall-ammont massimu tal-multi previsti mil-leġiżlazzjoni Ungeriża f’każ ta’ nuqqas ta’ twettiq tal-obbligu ta’ dikjarazzjoni. Google Ireland ikkontestat, quddiem il-Fővárosi Közigazgatási és Munkaügyi Bíróság (il-Qorti Amministrattiva u Industrijali tal-Belt ta’ Budapest, l-Ungerija), il-kompatibbiltà mad-dritt tal-Unjoni, minn naħa, tal-obbligu ta’ dikjarazzjoni għall-fornituri ta’ servizzi ta’ reklamar barranin u, min-naħa l-oħra, tas-sistema ta’ sanzjonijiet marbuta man-nuqqas ta’ twettiq ta’ tali dikjarazzjoni. Dan l-argument wassal lil din il-qorti sabiex tagħmel lill-Qorti tal-Ġustizzja talba għal deċiżjoni preliminari.
Il-Qorti tal-Ġustizzja fakkret li l-prinċipju ta’ libertà li jiġu pprovduti servizzi jipprojbixxi kull leġiżlazzjoni nazzjonali li tista’ tagħmel il-provvista ta’ servizzi bejn l-Istati Membri iktar diffiċli mill-provvista ta’ servizzi purament interna għal Stat Membru. Dan il-prinċipju jeżiġi, għalhekk, l-eliminazzjoni ta’ kull restrizzjoni għal-libertà li jiġu pprovduti servizzi imposta minħabba li l-fornitur huwa stabbilit fi Stat Membru differenti minn dak li fih issir il-provvista.
Billi osservat li l-eżerċizzju tal-attività ta’ diffużjoni ta’ reklamar fit-territorju Ungeriż ma huwiex suġġett għall-obbligu ta’ dikjarazzjoni inkwistjoni u li dan l-obbligu japplika irrispettivament mill-post ta’ stabbiliment tal-fornituri kollha ta’ servizzi ta’ reklamar suġġetti għat-taxxa Ungeriża fuq ir-reklamar, il-Qorti tal-Ġustizzja ddeċidiet li din il-formalità amministrattiva ma tikkostitwixxix, bħala tali, ostakolu għal-libertà li jiġu pprovduti servizzi.
Fil-fatt, ebda differenza fit-trattament ta’ natura li tista’ tikkostitwixxi restrizzjoni għal din il-libertà fundamentali ma setgħet tiġi kkonstatata fil-kawża ineżami. Għalkemm ċerti fornituri, b’mod partikolari dawk stabbiliti fl-Ungerija, huma meħlusa mill-obbligu ta’ dikjarazzjoni, dan kien minħabba l-fatt li huma kienu diġà ddikjarati jew irreġistrati b’rabta ma’ kwalunkwe taxxa diretta jew indiretta oħra imposta fl-Ungerija. Dan il-ħelsien ma għandux effett dissważiv, iżda jevita lill-fornituri diġà rreġistrati l-bżonn li jwettqu formalità inutli, sa fejn l-obbligu ta’ dikjarazzjoni b’rabta mat-taxxa fuq ir-reklamar għandu l-għan speċifiku li jippermetti lill-awtorità tat-taxxa Ungeriża tidentifika l-persuni taxxabbli li huma suġġetti għal din it-taxxa.
Fir-rigward tas-sanzjonijiet fil-qasam fiskali, il-Qorti tal-Ġustizzja fakkret li, għalkemm is-sistemi ta’ sanzjonijiet fil-qasam fiskali jaqgħu, fl-assenza ta’ armonizzazzjoni fuq il-livell tal-Unjoni, fil-kompetenza tal-Istati Membri, tali sistemi ma jistax ikollhom l-effett li jikkompromettu l-libertajiet previsti mit-Trattat FUE.
F’dan il-kuntest, il-Qorti tal-Ġustizzja eżaminat jekk is-sanzjonijiet marbuta man-nuqqas li titwettaq id-dikjarazzjoni prevista mil-leġiżlazzjoni inkwistjoni f’din il-kawża humiex kuntrarji għal-libertà li jiġu pprovduti servizzi. F’dan id-dawl, il-Qorti tal-Ġustizzja kkonstatat li, minn perspettiva formali, is-sistema ta’ sanzjonijiet inkwistjoni hija applikabbli mingħajr ebda distinzjoni għall-persuni taxxabbli kollha li ma jikkonformawx ruħhom mal-obbligu ta’ dikjarazzjoni tagħhom, irrispettivament mill-Istat Membru li fit-territorju tiegħu jkunu stabbiliti. Madankollu, huma biss il-persuni li fiskalment ma humiex residenti fl-Ungerija li fil-verità huma esposti għar-riskju li jkunu suġġetti għal dawn is-sanzjonijiet.
Huwa minnu li l-fornituri ta’ servizzi ta’ reklamar stabbiliti fl-Ungerija jistgħu jkunu suġġetti għal sanzjonijiet minħabba n-nuqqas li jwettqu obbligi simili ta’ dikjarazzjoni u ta’ reġistrazzjoni li huma imposti fuqhom bis-saħħa tad-dispożizzjonijiet ġenerali tal-leġiżlazzjoni fiskali nazzjonali.
Madankollu, is-sistema ta’ sanzjonijiet marbuta mal-liġi dwar it-taxxa fuq ir-reklamar tippermetti li jiġu imposti multi f’ammont sinjifikattivament ogħla minn dak tal-multi previsti fil-każ ta’ nuqqas ta’ osservanza, minn fornitur ta’ servizzi ta’ reklamar stabbilit fl-Ungerija, tal-obbligu ta’ reġistrazzjoni tiegħu. Barra minn hekk, la l-ammonti u lanqas it-termini taħt din is-sistema tal-aħħar ma huma daqstant rigorużi daqs dawk applikabbli fil-kuntest tas-sanzjonijiet previsti mil-liġi dwar it-taxxa fuq ir-reklamar. Minn dan jirriżulta li din is-sistema ta’ sanzjonijiet tikkostitwixxi restrizzjoni għal-libertà li jiġu pprovduti servizzi.
Il-Qorti tal-Ġustizzja sussegwentement ammettiet li l-effettività tal-kontrolli fiskali u tal-irkupru tat-taxxa jikkostitwixxu raġunijiet imperattivi ta’ interess ġenerali li jistgħu jiġġustifikaw tali restrizzjoni u li l-impożizzjoni ta’ multi ta’ ammont għoli biżżejjed hija ta’ natura li tiddisswadi lill-fornituri ta’ servizzi ta’ reklamar suġġetti għall-obbligu ta’ reġistrazzjoni milli jonqsu milli jwettquh. Madankollu, il-Qorti tal-Ġustizzja ddeċidiet li s-sistema ta’ sanzjonijiet inkwistjoni hija sproporzjonata. F’dan ir-rigward, hija enfasizzat, b’mod partikolari, il-fatt li din is-sistema ma tipprevedi l-ebda korrelazzjoni bejn iż-żieda esponenzjali, f’termini partikolarment qosra, tal-ammont akkumulat tal-multi u l-gravità tan-nuqqas ta’ twettiq tad-dikjarazzjoni, kif ukoll il-fatt li huwa materjalment impossibbli li l-persuna taxxabbli kkonċernata tevita li tiġi imposta bl-ammont massimu tal-multa billi twettaq l-obbligu tagħha ta’ dikjarazzjoni qabel ma tirċievi l-aħħar deċiżjoni ta’ sanzjoni li permezz tagħha dan l-ammont jintlaħaq.